钦定古今图书集成/历象汇编/乾象典/第070卷 > 坤舆图说 > 《白云无心赋》韦执中
## 钦定古今图书集成/历象汇编/乾象典/第070卷 > 坤舆图说 > 《白云无心赋》韦执中

英英白云。合莫为质，义则难究，览之不一。观其发虽
有类于知机；稽其理乃无心而自出。盖元造之潜运，
而神功之阴骘。时止时行，或徐或疾。结自元气，生乎
群山。将离兮孰制而合？既往兮孰召而还。非欲恢弘，
自覆乎大荒之际。焉知酌损不逾于肤寸之间。徒见
其纡馀上汉，缭绕飞天。形不常而屡易，居靡定而频
迁。谓变通之不倦，将有志于必然。斯乃生有于无，假
虚为实。势乍分于逐火，色暂渝于带日。油油裔裔，虽
在空而可观；杳杳冥冥，考攸往而无必。触石苍野，扬
埃白泉，不恒厥所，有开必先。摇飏萦空，灭烟光于远
峤；轮囷委地，杂波景于遥川。氤氤氲氲，或聚或分。其
散也气，其兴也云。忽羡溢以洪舒，若练之曳；乍萦纡
而交错，如丝之棼。所谓“化于无象，著于无为。匪知咎
于进退，惟契道而推移。夕随重阴，则黯以霮䨴；昼混
阳景，则焕然赫曦。欻上腾而蓊蔚，俄叠影以参差。既
有遇而必变，则无心兮可知。然则阴阳不测，天实为
之。不然者，雷何凭而隐隐，雨何施而祁祁？虽思虑而
不假，何卷舒以应时？‘傥帝乡之可陟，何自致兮在兹’。”